Lørdag morgen overså en personbil en motorcyklist. Begge parter er nu kørt til udredning på Aalborg Universitets Hospital.

En motorcyklist i 20’erne blev lørdag morgen påkørt af en yngre bilist på Bygholmvejlevej ved Fjerritslev. Trafikulykken skete klokken 08:10, da en personbil med en 23-årig kvindelig fører kørte fra Sløjbrovej og ind i krydset ved Bygholmvejlevej. Ved uheldet væltede motorcykellisten og blev alvorlig kvæstet, men også bilisten kom alvorlig til skade. Både den kvindelige fører af bilen og den mandlige motorcyklist er nu kørt til behandling på Aalborg Universitets Hospital. De pårørende er underrettet. - Lige nu afventer vi en bilinspektør, som skal komme for at undersøge forholdene på stedet, fortæller vagtchefen hos Nordjyllands Politi, Karsten Højrup Kristensen. Nordjyllands Politi har tweetet om uheldet på My News Desk, og efterfølgende har de tweetet en lille opsang til de bilister, som ikke er opmærksomme, når de kører bil.